Jerusalẽ́pɨ sihâ masitigɨre yɨ'rɨóka be'ro Jesu Galiléiapɨ dahâ tohawĩ taha.
Toopɨ́ niîgɨ,
Galiléiakãha ditara apé pã'repɨ pẽ'âwĩ.
Tii ditárata Tiberíade wamêtiwɨ.
Masá kɨ̃ɨ̂ weé ĩ'yose me'ra do'âtirãre yɨ'rɨókã ĩ'yârã,
pãharã́ siru tuúwã.
Ɨ̃sâ apé pã'repɨ pẽ'atárã,
ɨ̃rɨgɨ́pɨ mɨhâa,
duhîwɨ.
Tiîtare Judeu masa bosê nɨmɨ wa'aátoho Páscoa kã'roákã dɨ'sawɨ́.
Jesu pãharã́ masá kɨ̃ɨ̂re siru tuúkã ĩ'yâgɨ,
Filipere niîwĩ:
—No'opɨ́ marî ã'rá pãharã́re ekaátehere ba'asé duúrã wa'ârãsari?
Filipere de'ró yɨ'tigɨ́sari?
niîgɨ,
tohô sẽrí yã'awĩ.
Jesu pe'e kɨ̃ɨ̂ weeátehere masî yuu tohakɨ niîwĩ.
Filipe kɨ̃ɨ̂re yɨ'tiwĩ́:
—Oito muhipũri da'rasé wapa naâre marî pãú duu ekákã,
neê ba'â bokatisama.
Kɨ̃ɨ̂ tohô niikã́ tɨ'ógɨ,
ɨ̃sâ me'rakɨ̃hɨ André,
Simão Pedro akabihí Jesuré niîwĩ:
—A'toré ni'kɨ́ wi'magɨ́ niîmi.
Kɨ̃ɨ̂ ni'kâmukãse pãú cevada me'ra weé'kepare kɨomí.
Tohô niikã́ wa'î pɨárã kɨomí.
A'té ba'asé ã'rá pãharã́re neê se'sâsome,
niîwĩ.
Kɨ̃ɨ̂ tohô niikã́ tɨ'ógɨ,
Jesu niîwĩ:
—Naâ niî pe'tirãre duhî dutiya.
Naâ duhiró ãyuró taâtiwɨ.
Tohô weérã niî pe'tirã duhîwã.
Ni'kâmukãsetiri mil ɨmɨá niîwã.
Be'ró Jesu pãuré miî,
Õ'âkɨ̃hɨre “Ãyú'” niîwĩ.
Tu'â eha nɨ'ko,
ɨ̃sâre o'ôwĩ.
Be'ró ɨ̃sâ masá niî pe'tirãre etiwɨ́.
Meharóta wa'î me'ra kẽ'rare weewĩ́.
Ɨ̃sâ naâ ba'â sĩ'riro ehâ tu'aro naâre etiwɨ́.
Naâ ba'â yapîka be'ro Jesu ɨ̃sâre niîwĩ:
—Naâ ba'â dɨ'ase kõ'orí niîgɨ,
teeré see sãáya,
niîwĩ.
Ni'kâmukãsepaga pãú niîmi'ke ɨ̃sâ ba'â dɨ'a'kere see sãákãpɨ maa,
doze pi'seri mu'musé pi'seri wihawɨ́.
Masá Jesu tohô weekã́ ĩ'yârã,
kɨ̃ɨ̂re niîwã:
—“Õ'âkɨ̃hɨ yee kiti werê mɨ'tagɨ a'tiákɨhɨ niiápɨ'” niî'kɨ ã'ritá niî tɨ'sami.
Naâ kɨ̃ɨ̂re ɨpɨ́tɨ tutuaró me'ra miáa,
wiôgɨ sõróo sĩ'rimiwã.
Kɨ̃ɨ̂ pe'e naâ tohô weé sĩ'risere ĩ'yâgɨ,
kɨ̃ɨ̂ se'saro niî sĩ'rigɨ ɨ̃rɨgɨ́pɨ mɨhâa wa'âwĩ.